Nøgleord

Sammendrag



Nøgleord

1. Fiskale bestemmelser – harmonisering af lovgivningerne – kapitaltilførselsafgifter – opkrævning af kapitaltilførselsafgift over for kapitalselskaber

[Rådets direktiv 69/335, art. 4, stk. 2, litra b) og c)]

2. Fiskale bestemmelser – harmonisering af lovgivningerne – kapitaltilførselsafgifter – opkrævning af kapitaltilførselsafgift over for kapitalselskaber

[Rådets direktiv 69/335, sjette betragtning, art. 2, stk. 1, og art. 4, stk. 2, litra b)]

Sammendrag

1. »Udvidelsen af kapitalen« som omhandlet i artikel 4, stk. 1, litra c), i direktiv 69/335 om kapitaltilførselsafgifter, som ændret ved direktiv 85/303, indebærer en formel udvidelse af selskabskapitalen enten gennem udstedelse af nye selskabsandele eller aktier eller ved en forøgelse af den nominelle værdi af de eksisterende selskabsandele eller aktier.

Defineres selskabsformuen derimod som de samlede aktiver, som selskabsdeltagerne har indskudt, omfatter »udvidelsen af formuen« som omhandlet i direktivets artikel 4, stk. 2, litra b), i princippet enhver form for udvidelse af selskabsformuen samt værditilvæksten heraf i et kapitalselskab.

Det forhold, at en indbetaling ikke foretages af en selskabsdeltager i det omhandlede kapitalselskab, men af dettes moderselskab og dermed af en selskabsdeltagers selskabsdeltager, udelukker ikke, at denne indbetaling udgør en »ydelse fra en deltager« som omhandlet i artikel 4, stk. 2, litra b), i det omhandlede direktiv, eftersom den omhandlede indbetaling blev foretaget af moder-moderselskabet til datter-datterselskabet med henblik på at forøge værdien af sidstnævntes selskabsandele, og eftersom forøgelsen fortrinsvis er foretaget i dette selskabs eneste deltagers – nemlig datterselskabets – interesse. Indbetalingen skal således henføres til dette selskab.

(jf. præmis 33, 34 og 39)

2. Artikel 4, stk. 2, litra b), i direktiv 69/335 om kapitaltilførselsafgifter, som ændret ved direktiv 85/303, sammenholdt med artikel 2, stk. 1, og sjette betragtning til direktivet, er til hinder for, at en medlemsstat opkræver kapitaltilførselsafgift af et kapitalselskab (datterselskab) for kapitalindbetalinger fra moderselskabet (moder-moderselskabet) til dets datterselskab (datter-datterselskabet), når den omhandlede kapitalindbetaling i medfør af bestemmelserne i direktivet er undergivet kapitaltilførselsafgift, som skal betales af datter-datterselskabet.

Eftersom en kapitaltilførsel kun kan beskattes én gang (inden for Fællesskabet), kan kapitalindbetalingen nemlig ikke tillige beskattes hos datterselskabet.

Det er derfor uden betydning, at den omhandlede kapitalindbetaling eventuelt også har forøget datterselskabets selskabsformue, idet en sådan forøgelse blot udgør en automatisk og accessorisk økonomisk virkning af den kapitalindbetaling, som er foretaget til fordel for datter-datterselskabet, og den udgør således ikke en selvstændig kapitalindbetaling, som i sig selv kan beskattes. Det er ligeledes uden betydning, at den medlemsstat, der havde kompetence til at beskatte datter-datterselskabet, undlod at beskatte dette selskab. Medlemsstaterne har nemlig ret til at fritage indskud i selskaber for kapitaltilførselsafgift, uden at fritagelsen dermed medfører, at andre medlemsstater har ret til at opkræve afgift af disse indskud.

(jf. præmis 40-44 og domskonkl.)